Ġ ie mniedi helpline mill-Awtorità Maltija għat-Turiżmu b’kollaborazzjoni mal-Ministeru għat-Turiżmu u Protezzjoni tal-Konsumatur bl-għan li jassisti lit-turisti, lill-lukandiera u nies fl-industrija f’mistoqsijiet b’rabta mal-COVID-19. Ftit tal-ġranet ilu l-istess awtorità bagħtet numru ta’ linji gwida lil kull lukanda liċenzjata għal aktar għarfien dwar is-suġġett. Madankollu, bil-għan li t-turisti jkunu assistiti b’mod dirett f’sitwazzjoni volatili, inħoloq il-helpline 21692447 u kif ukoll email: [email protected] . Fost il-linji gwida hemm ukoll noti li jispjegaw kif turist għandu jesegwixxi kwarantina u jara li mal-wasla tiegħu jiżgura li ma joħroġx mill-kamra taħt l-ebda ċirkostanza. Turist m’għandux iħalli l-kamra wisq aktar jekk jiżviluppawlu sintomi ta’ deni, sogħla jew qtugħ ta’ nifs u huwa avżat li jċempel fuq il-helpline tas-Saħħa Pubblika u ma jmurx la għand tabib u lanqas għand spiżerija. F’każijiet hekk l-ikel se jkun ipprovdut fil-kamra u jitħalla fuq l-għatba tal-bieb. Nota oħra importanti hija dwar meta turist jiġi biex jirritorna lura pajjiżu. Jekk ma jiżviluppawx sintomi tul il-btala, u t-titjira tat-tluq taqa’ fil-perjodu ta’ kwarantina mandatorja, turist għandu jingħata l-permess biex jivjaġġa lura pajjiżu.